Նշված ամրոց-դիտակետից հարավ երկրորդ ՙքար՚-ն է՝ իր անհամեմատ բարձր դիրքով, որ իշխում է առաջինի վրա: Աշխարհագրական կոորդինատներն են N 40 00 53.4, E 46 34 35.7: Ծովի մակարդակից բարձրությունը կազմում է 1375մ: Այստեղ կարելի է բարձրանալ հյուսիսային կողմից` մագլցելով ժայռը կամ շրջանցելով արեւելյան ու արեւմտյան կողմերից: Ի տարբերություն առաջինի, երկրորդ լեռնագագաթն աչքի է ընկնում հարթ ու դեպի հարավ թեքադիր ընդարձակ տարածքով եւ, ըստ էության, ծառայել է որպես ամրոց-բնակավայր: Մոտ 2 հա կազմող բարձրավանդակի վրա ուշագրավ է ուղղանկյուն հատակագծով 23x13 մ չափերի մի ապարանքատիպ շինություն, որից ներկայում գրեթե ոչինչ չի պահպանվում: Նկատելի են հյուսիս-հարավ ձգվող պատի հիմքերը միայն: Այն հարավային կողմից ձգվելով 11,4 մ, հարակցվում է արտաքուստ կիսակլոր որմնապատին (չափերը` 2,8x1,5 մ), այնուհետեւ շարունակվում եւս 9 մ: Շինությունը ներքուստ ունեցել է թվով չորս տարբեր չափերի սենյակներ, որոնք ներկայումս ամբողջությամբ ծածկված են խիտ բուսականությամբ եւ արտահայտվում են փոսորակների տեսքով: Արեւելյան, հյուսիսային եւ հարավային կողմերից պատերի հետքեր չեն նկատվում: Ըստ տեղում կատարված նախնական ուսումնասիրության` այն կարելի է վերագրել XII-XIII դդ.-ին: Շինության մերձակայքում երբեմնի գերեզմանոցն է, որտեղ ներկայումս պահպանվում է երկու խաչքար (բնորոշ նշված ժամանակահատվածին), իսկ հյուսիս-արեւելք` հնագիտական հուշարձանների (դամբանաբլրի) մնացորդներ: